Gedagte vir die dag: Die kruis as die middel | Maroela Media
Die kruis van Christus is die sentrale gebeurtenis van die hele geskiedenis. Dit staan in die middel van alles! Wat bedoel ons daarmee?
Die kruis staan tussen God en mens. Jesus, die God-mens, die Middelaar, het tussen God en ons kom staan. Op die kruis het Hy God se geregtigheid – die volle sondestraf – op Homself geneem sodat die mens (wat dit aanvaar) God se volle liefde kan beleef.
Die kruis staan in die middel van die geskiedenis. Die hele Ou Testament was skadu's en simbole wat vorentoe gewys het en in die kruis vervul is: die besnydenis, die offerstelsel, die Sabbat, elke Joodse fees! Aan die kruis het die ware Offerlam waarlik versoening gedoen, die ware Sabbatsrus ingelui. Ná die kruis, in die nuwe bedeling, leef ons met die kruis se resultate: genade, vrymoedigheid, liefde, die Heilige Gees, die oorvloed van God!
Ja, die kruis beteken vir ons alles! Sonder die kruis kan ons die evangelie nie verstaan nie. Geen wonder dis die sentrale simbool van die Christendom nie!
Dankie, Here Jesus, vir die kruis van Golgota. Dankie dat dit my hele lewe verander! Amen.
Here Jesus die grootste Geskenk wat hierdie wereld nog ooit gekry het…dankie Here vir die genade wat wk nooit kan verdien nie…Amen